Ingrid Rosendorf Joys

Ingrid Rosendorf Joys (født 1971) er en norsk organisasjonskvinne. Hun har vært generalsekretær i Samarbeidsrådet for tros- og livssynssamfunn (STL) siden 2017.

Joys er utdannet Cand.polit/sosiolog fra NTNU (2001) og har tidligere vært generalsekretær for Norges unge katolikker, samt leder for Avdeling for samfunnskontakt i Oslo katolske bispedømme. Joys har også tidligere vært kommunikasjons- og programleder i Det europeiske religionslederrådet (ECRL), samt arbeidet i den internasjonale bistandsorganisasjonen Caritas.

Joys har startet opp, ledet og deltatt i flere dialoger i Norge blant annet jødisk-katolsk dialog og Abrahams forum. Hun var aktiv som rådsmedlem og styremedlem i STL før hun i 2015 ble valgt som styreleder i STL i 2015. Fra 2017 har hun vært organisasjonens generalsekretær.

Joys sitter i Pressens faglige utvalg fra 2020. I 2022 mottok hun Ikkevoldsprisen for sitt livsynsdiplomati og i 2023 ble hun utnevnt som komitemedlem for nasjonaljubileet 2030. Hun satt også i Oslo kommunes tros- og livssynsutvalg som nestleder, utvalget anbefalte blant annet kommunen å fjerne skolegudstjenester.

Ingrid Rosendorf Joys har markert seg som en aktiv pådriver for å få til et bredt politisk forlik for den nye trossamfunnsloven, som trådte i kraft 2021. I 2023 har det blitt omkamp om deler av trossamfunnsloven, hvor også Joys har uttrykt bekymring for å endre loven så kort tid etter den har tredd i kraft.

Joys er, sammen med Anne Sender, programleder i TV-programmet Mot og mening på den kristne fjernsynskanalen TVL. Joys har tidligere vært spaltist i avisen Utrop og er fra 2023 fast spaltist hos ABC Nyheter.

Referanser

Andre kilder

Eksterne lenker 
 
 

Generalsekretærer
Personer fra Bergen kommune
Fødselsdato ikke oppgitt